**Informatīvais ziņojums**

**„Par valsts atbalsta ar celiakiju slimiem bērniem saņēmēju loka pārskatīšanu”**

**1. Esošā situācija**

Celiakija ir glutēna nepanesamības izraisīta autoimūna slimība. Glutēns jeb lipeklis ir olbaltumviela, kas sastopama kviešos, rudzos un miežos un pat nelielā daudzumā izraisa slimnieka imūnās sistēmas uzbrukumu paša organismam. Rezultātā tievo zarnu gļotādas bārkstiņas tiek bojātas un tādējādi tiek traucēta uzturvielu uzsūkšanās organismā. Glutēns ir sastopams daudzos rūpnieciski ražotajos pārtikas produktos un pusfabrikātos, piemēram, maizē, makaronos, gaļas un piena izstrādājumos, konditorejas izstrādājumos, saldumos, dzērienos, mērcēs un marinādēs, kā arī sabiedriskajā ēdināšanā piedāvāto ēdienu sastāvā. Celiakija var izpausties jebkurā vecumā, un Latvijā, līdzīgi kā citās valstīs, ar celiakiju slimo ap 1% cilvēku no visas populācijas[[1]](#footnote-1).

*Šobrīd celiakija nav izārstējama slimība*, tomēr savlaicīga diagnozes noteikšana un stingra bezglutēna diēta samazina turpmāko komplikāciju un mirstības risku, kā arī uzlabo pacientu dzīves kvalitāti. Līdz ar to vienīgais celiakijas ārstēšanas veids ir stingras bezglutēna diētas ievērošana mūža garumā. Tādējādi, bērni, kuriem noteikta celiakijas diagnoze, uzskatāmi par hroniski slimiem pacientiem, kam nepieciešamas regulāras konsultācijas pie bērnu gastroenterologa un uztura speciālista. Pacientiem ar neārstētu celiakiju ir lielāks onkoloģisku slimību, reproduktīvās disfunkcijas, dažādu mikroelementu deficīta risks. Pacienta nelīdzestība bezglutēna diētai un glutēna uzņemšana ir viens no nozīmīgākajiem faktoriem komplikāciju attīstībā. Celiakijas izraisītie simptomi ir ļoti dažādi un netipiski, kas apgrūtina savlaicīgas diagnostikas iespējas.

Pamatojoties uz 2004.gada 17.jūnijā Saeimā pieņemtajiem grozījumiem Sociālo pakalpojumu un sociālās palīdzības likumā (13.panta pirmās daļas 8.punkts), tika noteikts, ka valsts nodrošina atbalsta programmu ar celiakiju slimajiem bērniem, kuriem nav noteikta invaliditāte. Lai no 2005.gada 1.janvāra ieviestu valsts atbalstu, 2004.gadā tika izstrādāti un 2004.gada 16.novembrī Ministru kabinetā pieņemti noteikumi Nr.928 „Noteikumi par valsts atbalstu ar celiakiju slimiem bērniem, kuriem nav noteikta invaliditāte”. Savukārt no 2013.gada 24.maija iepriekš minētos noteikumus aizstāj un valsts atbalsta izmaksu regulē Ministru kabineta 2013.gada 21.maija noteikumi Nr.261 „Noteikumi par valsts atbalstu ar celiakiju slimiem bērniem, kuriem nav noteikta invaliditāte”.

Atbilstoši Ministru kabineta noteiktajam atbalsts ir no valsts budžeta izmaksājama naudas summa, kuras ikmēneša apmērs atbilst piemaksas pie ģimenes valsts pabalsta par bērnu invalīdu apmēram, proti, 106,72 EUR[[2]](#footnote-2).

Valsts atbalsta ieviešanas mērķis bija saistīts ar to, ka ar 2004.gada 1.janvāri tika mainīta kārtība, kādā piešķirams bērna invalīda statuss. Iepriekšējā kārtība paredzēja, ka invaliditātes ekspertīzi bērniem vecumā līdz 16 gadiem veica ārstējošais ārsts un bērna invalīda statuss tika piešķirts, pamatojoties uz slimību un patoloģisko stāvokļu sarakstu. Savukārt ar 2004.gada 1.janvāri bērniem vecumā līdz 16 gadiem (ar 2011.gada 1.janvāri – vecumā līdz 18 gadiem) invaliditāti nosaka Veselības un darbspēju ekspertīzes ārstu valsts komisija, pamatojoties uz klīniskā un funkcionālā stāvokļa raksturojumu, kas celiakijas gadījumā paredz invaliditātes noteikšanu pie izteikta malabsorbcijas un malnutricijas sindroma, kuru pamatojis sertificēts gastroenterologs. Līdz ar to diagnozes „celiakija” noteikšana bērnam automātiski nenozīmē, ka bērnam būtu nosakāma invaliditāte. Savukārt, lai kompensētu speciālas pārtikas iegādi ar celiakiju slimiem bērniem, kuriem nav noteikta invaliditāte un nav piešķirta piemaksa pie ģimenes valsts pabalsta par bērnu invalīdu, par šiem bērniem kopš 2005.gada tiek piešķirts valsts atbalsts.

Atbalsta izmaksu veic Valsts sociālās apdrošināšanas aģentūra (turpmāk VSAA) no Labklājības ministrijas valsts pamatbudžeta programmas 20.01.00 „Valsts sociālie pabalsti” līdzekļiem. Informāciju par 2005.-2013.gadā izmaksāto valsts atbalstu ar celiakiju slimiem bērniem skatīt attēlā.

*Informācijas avots: VSAA. 2005.gadā vidējais saņēmēju skaits aprēķināts par 11 mēnešiem, neskaitot janvāri, kad atbalstu saņēma 1 persona.*

Izdevumi atbalsta izmaksai ik gadu ir auguši, ko ietekmēja gan atbalsta saņēmēju skaita palielināšanās, gan arī atbalsta apmēra palielināšana ar 2009.gadu no 50 Ls (71,14 EUR) līdz 75 Ls (106,72 EUR) mēnesī. Atbalsta saņēmēju skaita pieauguma iemesli varētu būt slimības labākas diagnostikas iespējas Latvijā, pārtikas kvalitātes ietekme (e-vielas, ģenētiski modificēta pārtika) u.c.

Saskaņā ar Labklājības ministrijas pamatbudžeta programmas 20.01.00 „Valsts sociālie pabalsti” budžetu 2014.gadam un projektu 2015.-2016.gadam, arī turpmākajos gados ir plānots atbalsta saņēmēju skaita pieaugums par apmēram 8% gadā:

|  |  |  |  |
| --- | --- | --- | --- |
|  | **2014** | **2015** | **2016** |
| saņēmēju skaits, vidēji mēnesī | 1 559 | 1 695 | 1 832 |
| izdevumi, EUR gadā | 2 023 051 | 2 199 532 | 2 377 310 |

Somijas Celiakijas sabiedrības apkopotā informācija (kas pieejama Latvijas Celiakijas pacientu biedrībai „Dzīve bez glutēna”) par 28 pasaules valstīs esošo atbalstu ar celiakiju slimiem bērniem 2013.gadā liecina, ka finansiāls atbalsts ar celiakiju slimiem bērniem tiek izmaksāts 16 valstīs (Beļģija, Čehija, Dānija, Grieķija, Somija, Francija, Ungārija, Vācija, Itālija, Latvija, Luksemburga, Norvēģija, Zviedrija, Šveice, Lielbritānija, Jaunzēlande). Finansiāls atbalsts ar celiakiju slimiem bērniem netiek izmaksāts 12 valstīs (Andora, Horvātija, Īrija, Nīderlande, Polija, Spānija, Kipra, Austrālija, Kanāda, Čīle, Pakistāna, ASV). Daļā valstu – gan tādās, kur tiek maksāts finansiāls pabalsts, gan tādās, kurās šāda pabalsta nav - pastāv citi atbalsta sniegšanas veidi, piemēram, noteikta daudzuma bezglutēna miltu izsniegšana, bezmaksas sabiedriskais transports, ēdiena gatavošanas kursi, nodokļu atlaides speciālajai pārtikai u.c. Jāatzīmē, ka Latvijā noteiktais finansiālā atbalsta apmērs ir viens no lielākajiem – vēl lielāks atbalsta apmērs ir tikai Dānijā (65-137 EUR), Grieķijā (150 EUR) un Norvēģijā (126-243 EUR).

Savukārt attiecībā uz atbalsta sniegšanu ar celiakiju slimajiem pieaugušajiem Somijas Celiakijas sabiedrības apkopotā informācija liecina, ka 11 valstīs ar celiakiju slimiem pieaugušajiem arī tiek sniegts finansiāls atbalsts (Beļģija, Dānija, Grieķija, Somija, Francija, Vācija, Itālija, Luksemburga, Norvēģija, Lielbritānija, Jaunzēlande).

**2. Priekšlikumu apraksts**

*1. Atbalsta izmaksas perioda pagarināšana līdz personas 24 gadu vecumam, ja mācās*

Atbilstoši Ministru kabineta 2013.gada 21.maija noteikumu Nr.261 „Noteikumi par valsts atbalstu ar celiakiju slimiem bērniem, kuriem nav noteikta invaliditāte” 3.punktu tiesības uz atbalsta saņemšanu ir ar celiakiju slimam bērnam vecumā līdz 18 gadiem. Lai saņemtu atbalstu, ne retāk kā reizi divos gados bērnam ir jāapmeklē gastroenterologs.

2013.gada 23.janvārī Saeimas Sociālo un darba lietu komisija (turpmāk – SSDLK) izskatīja jautājumu par valsts atbalsta sistēmu un plānotajiem pasākumiem ar celiakiju sirgstošiem pacientiem, piedaloties Labklājības ministrijas, Veselības ministrijas, Latvijas Celiakijas pacientu biedrības „Dzīve bez glutēna” pārstāvjiem, Bērnu klīniskās universitātes slimnīcas ārstiem u.c. SSDLK sēdē tika diskutēts par aktuāliem problēmjautājumiem, ar ko celiakijas slimnieki saskaras. Kopumā esošais valsts atbalsts ar celiakiju slimiem bērniem tiek vērtēts pozitīvi.

Taču Latvijas Celiakijas pacientu biedrības „Dzīve bez glutēna” pārstāve aicināja pagarināt valsts atbalsta ar celiakiju slimiem bērniem izmaksu, norādot, ka „personai sasniedzot 18 gadu vecumu, atbalsts vairs netiek izmaksāts un jaunais cilvēks pārtrauc bezglutēna diētu, kā rezultātā attīstās daudzas citas slimības, kas par 30% paaugstina valsts izdevumus veselības aprūpē”. Līdz ar to SSDLK priekšsēdētāja A.Barča ierosināja Labklājības ministrijai atbalsta personai ar celiakiju izmaksu turpināt līdz 24 gadu vecumam, ja persona mācās.

Veselības ministrijai pieejamā informācija liecina, ka gastroenterologu apmeklējumu skaits ievērojami pazeminās pacientiem pēc 18 gadu vecuma sasniegšanas, ko Veselības ministrija skaidro ar atbalsta izmaksas pārtraukšanu, ar celiakiju slimam bērnam sasniedzot 18 gadu vecumu.

Lai spriestu par celiakijas slimniekiem pieejamo pakalpojumu sistēmas uzlabošanu, 2013.gada 26.februārī notika atkārtota SSDLK sēde, kurā piedalījās Veselības ministrijas, Finanšu ministrijas, Labklājības ministrijas, Zemkopības ministrijas, Latvijas Celiakijas pacientu biedrības „Dzīve bez glutēna”, Latvijas Bērnu un jauniešu diabēta biedrības, Latvijas Endokrinologu asociācijas, Latvijas Diētas un uztura speciālistu asociācijas pārstāvji. SSDLK sēdē tika diskutēts par Latvijas Celiakijas pacientu biedrības „Dzīve bez glutēna” priekšlikumiem attiecībā uz atbalsta izmaksas termiņa pagarināšanu, nepieciešamību sakārtot bezglutēna ēdināšanu izglītības iestādēs, samazināt PVN sertificētiem bezglutēna pārtikas produktiem no 21% uz 12%, ieviest skaidrāku pārtikas produktu marķējumu, atsevišķi norādot visus pārtikas alergēnus un to iespējamo klātbūtni produktā. SSDLK sēdē tika nolemts detalizēti vērtēt jautājumu Sabiedrības veselības apakškomisijā, un pēc apakškomisijas sagatavota ziņojuma nolemts jautājumu atkārtoti skatīt SSDLK.

Tā kā valsts atbalsts ar celiakiju slimiem bērniem tiek finansēts no valsts pamatbudžeta programmas „Valsts sociālie pabalsti”, atbalsta ar celiakiju slimai personai izmaksai analoģiski būtu iespējams piemērot arī no šās budžeta programmas izmaksājamā valsts sociālā nodrošinājuma pabalsta apgādnieka zaudējuma gadījumā izmaksas kārtību (Valsts sociālo pabalstu likuma 13.panta 1.daļas 3.punkts), proti, atbalsta izmaksu turpina, ja persona pēc pilngadības sasniegšanas mācās vispārējās izglītības vai profesionālās izglītības iestādē un nav vecāka par 20 gadiem vai studē augstskolā dienas nodaļā (pilna laika klātienē) un nav vecāka par 24 gadiem (ar celiakiju slimais izglītojamais šobrīd izziņu par mācībām vispārējās izglītības vai profesionālās izglītības iestādē var saņemt izglītības iestādē, kurā mācās).

*2. Atbalsta izmaksa, ja bērnam ir noteikta invaliditāte*

2013.gadā Labklājības ministrija saņēma Tiesībsarga vēstuli attiecībā uz valsts sniedzamo atbalstu ar celiakiju slimiem bērniem, kuriem noteikta invaliditāte citu slimību vai funkcionālu traucējumu dēļ, kā rezultātā tiek pārtraukta valsts atbalsta izmaksa ar celiakiju slimiem bērniem un tā vietā piešķirta piemaksa pie ģimenes valsts pabalsta. Labklājības ministrija sniedza atbildi, ka izvērtēs valsts atbalsta piešķiršanas kārtības pilnveidošanas iespējas, ņemot vērā ar celiakiju slimo bērnu, kuriem invaliditāte cēloniski nav saistīta ar diagnozi „celiakija”, īpašās vajadzības.

Valsts sociālo pabalstu sistēma neparedz sniedzamā atbalsta palielināšanu par bērnu invalīdu gadījumos, kad bērnam noteiktā pamatdiagnoze apvienojas ar citām slimībām un funkcionāliem traucējumiem, t.sk. atbalsts ar celiakiju slimiem bērniem netiek izmaksāts vienlaikus ar piemaksu pie ģimenes valsts pabalsta par bērnu invalīdu, kā arī piemaksas apmērs nemainās, ja bērnam invaliditāte ir noteikta, pamatojoties uz divām vai vairākām savstarpēji nesaistītām slimībām un funkcionālajiem traucējumiem.

Tādējādi gadījumā, ja ar celiakiju slimam bērnam tiek noteikta invaliditāte, kā rezultātā tiek piešķirta piemaksa pie ģimenes valsts pabalsta par bērnu invalīdu (saskaņā ar Valsts sociālo pabalstu likuma 6.panta trešo daļu), valsts atbalsta izmaksu par viņu pārtrauc. Un, lai gan naudas izteiksmē par bērnu izmaksājamā summa nemainās, tomēr bērnam, kuram invaliditāte noteikta citu iemeslu dēļ, arī turpmāk saglabājas nepieciešamība pēc speciālas pārtikas iegādes.

VSAA valsts atbalsta saņēmēju datu analīze liecina, ka katru gadu aptuveni 1% ar celiakiju slimiem bērniem, par kuriem piešķirts valsts atbalsts, tiek noteikta invaliditāte, pārtraukta valsts atbalsta izmaksa un uzsākta piemaksas pie ģimenes valsts pabalsta par bērnu invalīdu izmaksa.

Ņemot vērā Tiesībsarga ierosinājumu un SSDLK priekšlikumu valsts atbalsta ar celiakiju slimo bērnu loka pārskatīšanai, Labklājības ministrija vēlas rosināt jautājumu par papildu līdzekļu piešķiršanu skatīt Ministru kabinetā kopā ar visu ministriju un centrālo valsts iestāžu priekšlikumiem jaunajām politikas iniciatīvām un iesniegtajiem papildu finansējuma pieprasījumiem likumprojekta „Par valsts budžetu 2015.gadam” un likumprojekta „Par vidēja termiņa budžeta ietvaru 2015., 2016. un 2017.gadam” sagatavošanas un izskatīšanas procesā atbilstoši valsts budžeta finansiālajām iespējām, piedāvājot izmaksāt valsts atbalstu ar celiakiju slimajiem bērniem un klientiem, kas pēc 18 gadu vecuma sasniegšanas mācās (vispārējās izglītības vai profesionālās izglītības iestādē un nav vecāki par 20 gadiem vai studē augstskolā dienas nodaļā (pilna laika klātienē) un nav vecāki par 24 gadiem), neatkarīgi no tā, vai ir noteikta invaliditāte un kādu iemeslu dēļ tā noteikta.

Informatīvā ziņojuma izstrādes procesā notika konsultēšanās ar Latvijas Celiakijas pacientu biedrību „Dzīve bez glutēna”, kas atbalsta informatīvajā ziņojumā ietvertos priekšlikumus.

**3. Nepieciešamais finansējums**

Atbilstoši Veselības ministrijas sniegtajai informācijai pacientu skaits ar diagnozi „celiakija” 2013.gadā vecumā no 18 (ieskaitot) līdz 23 gadiem (ieskaitot) bija 139 personas, tai skaitā vecumā no 18-19 gadiem – 92 personas, bet vecumā no 20-23 gadiem - 47 personas.

Atbilstoši Centrālās statistikas pārvaldes datiem par vidusskolu beigušo turpmāko izglītību 2012.gadā no visiem vidusskolu beigušajiem mācības turpināja 69,2% (augstskolās un koledžās - 62,8%, profesionālajās izglītības iestādēs - 6,4%), bet mācības neturpināja - 30,8%.

Turpmākiem aprēķiniem tiek pieņemts, ka no visiem vidusskolu beigušajiem mācības profesionālās izglītības iestādē turpina 5%, bet studijas augstskolā dienas nodaļā (pilna laika klātienē) turpina 50% vidusskolu beigušie. Līdz ar to saņēmēju skaits, maksājot valsts atbalstu ar celiakiju slimām personām pēc 18 gadu vecuma sasniegšanas, ja saņēmējs mācās līdz 24 gadu vecuma sasniegšanai, varētu būt 75 personas vidēji mēnesī (50% un 5% no Veselības ministrijas datiem par celiakijas slimniekiem attiecīgajā vecumā: attiecīgi 70 un 5 personas).

Tiek pieņemts, ka arī turpmāk saglabājas līdzšinējā tendence, ka katru gadu aptuveni 1% ar celiakiju slimiem bērniem, par kuriem piešķirts valsts atbalsts, tiek noteikta invaliditāte un pārtraukta valsts atbalsta izmaksa. Ņemot vērā 2015.gadā plānoto valsts atbalsta ar celiakiju slimiem bērniem skaitu (1695 personas vidēji mēnesī), kā arī saņēmēju skaita palielinājumu sakarā ar atbalsta izmaksas perioda pagarināšanu līdz 24 gadiem, ja mācās (75 personas vidēji mēnesī), varam pieņemt, ka, ja bērnam invaliditāte ir noteikta, pamatojoties uz divām vai vairākām slimībām un funkcionālajiem traucējumiem, atbalsta saņēmēju skaits palielinātos par 1% jeb 18 personām vidēji mēnesī.

Izdevumi 2015.gadā

|  |  |  |  |  |  |  |  |
| --- | --- | --- | --- | --- | --- | --- | --- |
|  | **Plānotais saņēmēju skaits (vid. mēn.)** | **Apmērs** | **Papildus nepieciešamais finansējums (gadā)** | **2015.gada projekts\*** | | **Plānotais saņēmēju skaits KOPĀ (vid. mēn.)** | **Izdevumi KOPĀ (gadā)** |
| **Saņēmēju skaits (vid. mēn.)** | **Izdevumi (gadā)** |
| *(1)* | *(2)* | *(3) = ((1) x (2) x 12 mēn.)* | *(4)* | *(5)* | *(6) = (1) + (4)* | *(7) = (3) + (5)* |
| 1.pasākums | 75 | 106,72 € | 96 048 € | 1695 | 2 199 532 € | 1770 | 2 295 580 € |
| 2.pasākums | 18 | 106,72 € | 23 052 € | 1713 | 2 222 584 € |
| **KOPĀ** | **93** |  | **119 100 €** | **1788** | **2 318 632 €** |

*\* Saskaņā ar Labklājības ministrijas pamatbudžeta programmas 20.01.00 „Valsts sociālie pabalsti” projektu 2015.gadam.*

Izdevumi 2016.gadā

|  |  |  |  |  |  |  |  |
| --- | --- | --- | --- | --- | --- | --- | --- |
|  | **Plānotais saņēmēju skaits (vid. mēn.)** | **Apmērs** | **Papildus nepieciešamais finansējums (gadā)** | **2016.gada projekts\*** | | **Plānotais saņēmēju skaits KOPĀ (vid. mēn.)** | **Izdevumi KOPĀ (gadā)** |
| **Saņēmēju skaits (vid. mēn.)** | **Izdevumi (gadā)** |
| *(1)* | *(2)* | *(3) = ((1) x (2) x 12 mēn.)* | *(4)* | *(5)* | *(6) = (1) + (4)* | *(7) = (3) + (5)* |
| 1.pasākums | 81\*\* | 106,72 € | 103 732 € | 1832 | 2 377 310 € | 1913 | 2 481 042 € |
| 2.pasākums | 19\*\* | 106,72 € | 24 332 € | 1851 | 2 401 642 € |
| **KOPĀ** | **100** |  | **128 064 €** | **1932** | **2 505 374 €** |

*\* Saskaņā ar Labklājības ministrijas pamatbudžeta programmas 20.01.00 „Valsts sociālie pabalsti” projektu 2016.gadam.*

*\*\* Plānojot 8% saņēmēju skaita pieaugumu, salīdzinot ar iepriekšējo gadu.*

Izdevumi 2017.gadā

|  |  |  |  |  |  |  |  |
| --- | --- | --- | --- | --- | --- | --- | --- |
|  | **Plānotais saņēmēju skaits (vid. mēn.)** | **Apmērs** | **Papildus nepieciešamais finansējums (gadā)** | **2016.gada projekts\*** | | **Plānotais saņēmēju skaits KOPĀ (vid. mēn.)** | **Izdevumi KOPĀ (gadā)** |
| **Saņēmēju skaits (vid. mēn.)** | **Izdevumi (gadā)** |
| *(1)* | *(2)* | *(3) = ((1) x (2) x 12 mēn.)* | *(4)* | *(5)* | *(6) = (1) + (4)* | *(7) = (3) + (5)* |
| 1.pasākums | 87\*\* | 106,72 € | 111 416 € | 1832 | 2 377 310 € | 1919 | 2 488 726 € |
| 2.pasākums | 21\*\* | 106,72 € | 26 893 € | 1853 | 2 404 203 € |
| **KOPĀ** | **108** |  | **138 309 €** | **1940** | **2 515 619 €** |

*\* Saskaņā ar Labklājības ministrijas pamatbudžeta programmas 20.01.00 „Valsts sociālie pabalsti” projektu 2016.gadam.*

*\*\* Plānojot 8% saņēmēju skaita pieaugumu, salīdzinot ar iepriekšējo gadu.*

**4. Nepieciešamās izmaiņas normatīvajos aktos**

Tā kā deleģējums valsts atbalsta nodrošināšanai ar celiakiju slimajiem bērniem noteikts Sociālo pakalpojumu un sociālās palīdzības likumā kā sociālais pakalpojums tikai bērniem, kuriem nav noteikta invaliditāte (13.panta pirmās daļas 8.punkts), gadījumā, ja tiek paplašināts tā saņēmējs loks, nepieciešami grozījumi šajā likumā. Pamatojoties uz minētajiem likuma grozījumiem, nepieciešami grozījumi arī Ministru kabineta 2013.gada 21.maija noteikumos Nr.261 „Noteikumi par valsts atbalstu ar celiakiju slimiem bērniem, kuriem nav noteikta invaliditāte”.

Labklājības ministrs U.Augulis

06.05.2014. 14:48

2341

L.Liepa

67021632, Linda.Liepa@lm.gov.lv

1. Veselības ministrijas sadarbībā ar biedrību „Dzīve bez glutēna” 2012.gada informatīvais materiāls „Ieteikumi ar celiakiju slimu bērnu ēdināšanai pirmsskolas un vispārējās izglītības iestādēs” (http://www.spkc.gov.lv/informativie-izdevumi//). [↑](#footnote-ref-1)
2. 2005.-2008.gadā – 50 Ls jeb 71,14 EUR, bet kopš 2009.gada 1.janvāra – 75 Ls jeb 106,72 EUR. [↑](#footnote-ref-2)